Dag Zero: Kapenaars sal dalk moet toustaanFoto: Pixabay.com Die Stad Kaapstad het Sondag gesê hulle sal watertoevoer na krane afsluit sodra damme ŉ gesamentlike vlak van 13,5% bereik. Die stad sal Maandag die ramp-operasiesentrum aktiveer om die stad se water-rampbestuurplan uit te voer wat in werking sal tree op “Dag Zero” wanneer die stad se water amptelik op sal wees. “Terwyl die stad al sy pogings op die stryd teen Dag Zero fokus, moet ons voorberei vir ŉ situasie waar ons beheer neem van die stad se watertoevoer om dit tot in die wintermaande te verleng. Ons sal die toevoer na krane afsluit wanneer ons damme ŉ gesamentlike vlak van 13,5% bereik,” het senior beamptes van die stad Sondag in ŉ verklaring gesê. Volgens beamptes moet verbruik tot 450 megaliter per dag verminder word om dit te vermy. Dit kom neer op 50 l water per persoon per dag. Die stad se departement van water en sanitasie het sedert Maart 2017 verskeie maatreëls in werking gestel in ŉ poging om waterverbruik te verminder. Dié maatreëls sluit in ŉ vermindering in die druk van die watervloei, asook die installering van watermeters om verbruik te verminder. “Wanneer ons damvlakke 13,5% bereik, sal ons begin om die toevoer na krane, behalwe in kommersiële sleutelgebiede en instellings soos hospitale, af te sluit. Wanneer dit gebeur, sal inwoners toegang tot water hê by versamelingspunte oor die hele stad. Elke inwoner sal 25 l per dag kry. Daar sal verskillende toegangspunte vir voertuie en voetgangers wees, asook vir dié wat water afhaal namens kwesbare groepe,” het die beamptes gesê. Die waterversamelpunte is slegs een vlak van die rampbestuursplan. Watertenkers sal gebruik word om water aan byvoorbeeld tehuise vir bejaardes en versorgingsfasiliteite af te lewer. “Ons praat ook met handelaars om te verseker dat daar genoeg gebottelde water is vir mense om te koop.” Die beamptes het ook laat hoor dat hulle die waterpunte voor Dag Zero gaan toets om te verseker dat dié punte so doeltreffend moontlik funksioneer en ook veilig is. Niemand sal by versamelpunte weggewys word nie. Geen bewys van identiteit word ook vereis nie. Die versameling sal ook gereguleer word. “Ons is besig om die punte as hoë, lae of medium risiko te klassifiseer en veiligheidspersoneel sal volgens dié klassifikasie ontplooi word.” Die polisie en die weermag het laat hoor dat hulle sal hand bysit om die versamelpunte te beveilig. “Ons is wel bewus van die feit dat die afhaal van water vir alle Kapenaars ongerieflik sal wees. As ons nie wil toustaan nie, moet ons nou water spaar. As ons ons daaglikse waterverbruik tot minder as 50 l per persoon kan verminder, kan ons Dag Zero vermy,” het beamptes van die stad gesê.